google/wiki40b huggingface dataset:
Aplitt

Aplitt er en helt lys og veldig finkornet granittisk gangbergart, sammensatt av
kalifeltspat og kvarts.

Bruk

Aplitt brukes til ulike industrielle formål. Spesielt utmerker aplitt seg som styrkeelement i betongindustrien. Aplitt er et naturlig pozzolan, et tilslagsmateriale som utvikler styrke ved blanding med sement eller lesket kalk og vann. Aplitt kan erstatte mer enn 80 prosent av sementinnholdet i betong. Siden aplitt ikke blir brent, blir det ikke frigjort karbondioksid ved fremstillingen, slik som ved sementproduksjon. Bruk av aplitt i betongen kan slik bidra til å redusere klimagassutslippene.

Forekomst

I Finnvolldalen i Namsskogan er det store forekomster av aplitt; men omfanget er ikke fullstendig kartlagt. Lokalt er det tro på at bryting av aplitt vil være et viktig næringsvei fremover.
Tilsvarende forekomster skal bare finnes et par andre steder i verden, deriblant i Toscana i Italia.
Tina-saken

Tina-saken er det uoppklarte mordet på Tina Jørgensen (20). Hun forsvant natt til 24. september 2000 i Stavanger og ble funnet drept én måned senere i en dreneringskum ved Bore kirke på Jæren.
Politiet hadde gått ut med fantomtegninger av en mann i skinnjakke og dongeribukser som, ifølge vitnebeskrivelser, skal ha snakket med Tina ikke lenge før hun forsvant.
Det ble utlovet dusør på 20000 kroner for tips som ville føre frem til en domfellelse 
16. september 2015 ble en 36 år gammel mann mistenkt for å ha utført eller medvirket til drapet, pågrepet i sin bopel i Vest-Agder. Det var fire siktede i saken, som var barndomsvenner.
Alle de fire siktede ble løslatt den 9. oktober 2015.
I oktober 2016, etter en anmodning fra politimester i Rogaland, Hans Vik, startet «cold case»-seksjonen av Kripos en gjennomgang av saken. I en pressekonferanse 26. april 2016 kunngjorde Kripos at de anbefaler gjenopptakelse av etterforskningen, men i «et begrenset omfang». Det ble også rettet kritikk mot politiets etterforskning i startfasen av saken og deres behandling av bevis.
Epedanidae

Utseende

Små til middelsstore (kroppslengde 2-5 millimeter) vevkjerringer med lange bein. Kroppen er vanligvis lysbrun med svarte tegninger, noen har også hvite flekker på oversiden. Chelicerene er store og kraftige med sterke tenner. Pedipalpene er lange og kraftige hos begge kjønn, med store pigger på innersiden.

Utbredelse

Familien forekommer bare i Asia, fra India i vest til Ny-Guinea i øst. De fleste av de vel 200 kjente artene lever i Indokina, Indonesia og på Filippinene.
Toby Haynes

Toby Haynes er en britisk TV-regissør, kjent for sitt arbeid med Doctor Who, Five Days, Being Human og M.I. High.
Han har sin utdannelse fra «National Film and Television School», ved Beaconsfield Studios in Beaconsfield, Buckinghamshire.
Fylkesvei 1950

Fylkesvei 1950 går mellom Velta og Galterud i Sør-Odal. Veiens lengde er 5,2 km.
Frem til 2019 hadde veien betegnelsen Fylkesvei 294.
Byleist

Byleist eller Byleift (norrønt Byleistr, Byleiptr, «bilyn», «den som bier/demper lynet/stormen») var bror av Loke i norrøn mytologi. Hans andre bror var Helblinde, og foreldrene til de tre brødrene var jotnen Fårbaute og Lauvøy. Det er mulig at moren Lauvøy ikke var jotne, men kom fra gudene. Av disse er det Loke som er av betydning, og bortimot ingenting er kjent om Byleist til tross for hans navn går igjen i flere tekster, Voluspå (51), Hyndluljod (40) Skaldskaparmål (16) og Gylvaginning. Byleist nevnes i Den yngre Edda som en kjenning for Loke i uttrykket «Byleists bror» (bróðir Býleists).
Samrangjin kraftverk

Samrangjin kraftverk er et pumpekraftverk i Miryang i Sør-Gyeongsangprovinsen i Sør-Korea, som utnytter vannkraft. Det har en installert produksjonskapasitet på 600 MW basert på kunstig vannreservoar. Operatør er selskapet Korean Western Power Co.
Melanocanthon

Utseende

Middelsstore (6-10 millimeter), svarte, brede, noe langbeinte skarabider. Hodet er bredt skovlformet med to par tenner på forkanten, det indre paret ganske lange og det ytre ganske korte.

Levevis

Billene lever av møkk.

Utbredelse

Slekten er utbredt i Nord-Amerika.
Walckenaeria cucullata

Utseende

Walckenaeria cucullata er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
The Crank Bros.

The Crank Bros. er en norsk bluestrio startet og ledet av gitarist, vokalist og låtskriver Kjetil Grande. Grande startet trioen for å kunne spille mer rendyrket blues enn det han fikk gjort i sitt eget soloprosjekt Grande, hvor musikken er mer orientert mot rock.
Trioen ga ut albumet Black Midnight, Stars & Streetlights i september 2009. Album består av en blanding av egenkomponerte blueslåter og coverlåter fra artister som Juke Boy Bonner, T-Bone Walker, Magic Sam, Johnny «Guitar» Watson. For albumet ble bandet nominert til Spellemannprisen 2009 i klassen blues.
Flaming

Flaming eller flame war er er en engelsk betegnelse for diskusjoner på elektroniske fora som går over styr og der deltakerne begynner å angripe motstandere i stedet for å debattere spørsmål som vedrører saken. Begrepet anvendes også om plutselige verbale personangrep.
Aage Thor Falkanger

Kilder

Aage Thor Falkanger hos
domstol.no, besøkt 14. juni 2010
Judah Loew

Judah Loew ben Bezalel (født ca 1520, død 17. september 1609 i Praha) er kjent av forskere av jødedommen som «Maharal av Praha», eller ganske enkelt «MaHaRaL», hans akronym for «Moreinu ha-Rav Loew», («Vår Lærer, rabbiner Loew»), var en betydningsfull lærd i Talmud, en jødisk mystiker, og filosof, som fungerte som den ledende rabbiner i byen Praha i Böhmen det meste av livet.

Liv og virke

Verken fødselsdato eller -sted er sikker. Etter tradisjonell oppfatning ble han født i 1512 – antagelig i Posen –, men mange forskere antar at han ble født senere (noen så sent som 1525) Han stammet fra en beømt og lærd rabbinerfamilie som vel sannsynligvis hadde sitt opphav i Worms. Judah var nest eldste sønn av Bezal´el ben Chajjim, som var bror til riksrabbineren Jacob Löw.
Innenfor forskningen av Tora og Talmud var han kjent for sine verker om jødisk filosofi og jødisk mystikk, og sitt verk Gur Aryeh al HaTorah, et omfattende kommentatorverk av Rashis Tora-kommentarer.
Om Loew finnes det mange anekdoter og historier som er sammenvevd, og ikke alle er like sanne. Judah Loew var særlig kjent for den legende han skapte, golem av Praha, et vesen som var blitt gjort levende fra leire ved hjelp av mystiske krefter basert på esoterisk kunnskap slik Gud skapte Adam. Legenden, som først kom på trykk bortimot 200 år etter at Loew døde, hevder at han skapte golemen for forsvare jødene i Praha-gettoen fra antisemittiske angrep, særlig påstander om blodkrenkelser (den fiktive hatpåstanden at jøder stjal kristne barn for å bruke barnas blod i ikkekristne ritualer). I henhold til jødisk folkeminne skal golem ha vokst, blitt økende voldelig, drepte ikkejøder og spredte frykt. En annen historie om den samme legenden forteller at en golem ble forelsket, og da hans kjærlighet ble avvist ble han det fryktelige uhyret. En del versjoner forteller at golemen til sist vendte seg mot sin skaper og angrep jøder.
Hans navn Loew, også skrevet Loewe, Löwe, eller Levai, er avledet fra tyske Löwe, «løve», jiddiske Leib har samme opprinnelse, er et erstatningsnavn for hebraiske Judah eller Yehuda av dette navnet, opprinnelig en henvisning til Judas stamme, er tradisjonelt assosiert med en løve. I henhold til jødisk tradisjon skal jødiske Messias komme fra ætten til David av Israel, og Loew skal også ha nedstammet, som David, fra Judas stamme.
Rabbiner Loew er gravlagt i Den gamle jødiske gravlunden i Praha i den jødiske bydelen Josefov hvor hans grav og gravstein fortsatt står. Gravsteinen er dekorert av et heraldisk skjold med en løve hvor halene krølles sammen (queue fourchee), en hentydning til både hans navn og til Böhmen, sistnevntes våpenskjold har løver med to haler.
Hans etterkommeres etternavn er blant annet Loewy, Loeb, Lowy, Oppenheimer, Pfaelzer, og Keim.
Rufus Isaacs

Bakgrunn og politisk karriere

Isaacs drev framgangsrik advokatforretning og ble i 1904 valgt til Underhuset fra valgkretsen Reading. Han hadde en omfattende politisk karriere og holdt mange forskjellige poster. Isaacs var regjeringsadvokat 1910–1913, rettspresident 1913–1921 og ambassadør i USA 1918–1919.

India

I 1921 ble Isaacs utnevnt til generalguvernør og visekonge av India. Han fikk ansvar for å gjennomføre Government of India Act 1919 i Britisk India. Selv om han støttet reformer for større indisk selvstyre, endte han likevel opp med å slå ned på agitasjon og motstand mot britisk styre i India. Blant annet beordret han i 1922 at Mohandas Gandhi skulle arresteres.
Etter første verdenskrig formidlet Isaacs til den britiske Indiaminister indiske muslimers bekymring for behandlingen av Det osmanske rike i fredoppgjøret og ba om at Sèvres-traktaten måtte revideres. I 1926 fikk han herskerne i de indiske fyrstestatene mot seg da han slo fast Storbritannias overhøyhet og interesser sto over alt annet og at det ikke var snakk om likeverdighet i forholdet mellom den britiske krone og de indiske fyrstene.

Senere liv

Etter at han vendte tilbake fra India ledet Isaacs de liberale i Overhuset og ble også husets leder. Da arbeiderpartipolitikeren Ramsay MacDonald i august 1931 dannet en samlingsregjering bestående av representanter fra alle partier, ble Isaacs utenriksminister. Perioden hans ble imidlertid kortvarig og han gikk av i november samme år. Isaacs var den første jøde som ble utenriksminister i Storbritannia.

Utmerkelser

Isaacs mottok en rekke utmerkelser og hedersbevisninger. Han ble slått til ridder i 1910, utnevnt til baron i 1914, vicomte i 1916, jarl i 1917 og marki i 1926. Etter baronutnevnelsen i 1914 ble han omtalt som lord Reading.
Selja bispedømme

Selja bispedømme var et av landets tre opprinnelige bispedømmer, sammen med Nidaros bispedømme og Oslo bispedømme. Selja, en øy i Nordfjord, ble sete for det vestlandske bispedømmet på grunn av Sta. Sunnivahelligdommen. Ifølge legenden befant skrinet med Sunnivas levninger seg på Selja, og øya ble derfor regnet for å være hellig. Tilsvarende ble Nidaros og Oslo valgt på grunn av St. Olav (kong Olav Haraldsson) og St. Hallvard.
Kirken i Norge ble organisert på midten av 1000-tallet. Biskopene tok tidlig sete ved de tre stedene som ble regnet som hellige. Faste skiller mellom de tre bispesetene ble opprettet på tidlig i kong Olav Kyrres regjeringstid (1067-1093). Den første biskopen i Selja bispedømme var Bjarnvard den saksiske (fra Sachsen i dagens Tyskland).
Bispedømmet ble etterhvert flyttet til Bergen, se Bjørgvin bispedømme. Den norske kirkeorganisasjonen var organisert etter engelsk forbilde, og etter både engelsk kirketradisjon og bestemmelser på kirkemøtet i London i 1075 skulle biskoper bo i byer, ikke på landsbygda. Dette ble mulig med den nye byen Bergen, som ble grunnlagt på slutten av 1000-tallet. Biskop Bjarnvard tok sete i Bergen, men så lenge Sunnivas skrin var på Selja, ble Selja regnet som bispesetet.
I kong Sigurd Jorsalfares regjeringstid, rundt 1125, ble Selja bispedømme delt i to, og den sørlige delen ble Stavanger bispedømme.
Selje kloster ble grunnlagt sent på 1000-tallet eller tidlig på 1100-tallet. Det kan ha vært kong Olav Kyrre eller hans sønn, kong Magnus Berrføtt (norsk konge 1093-1103), som tok initiativet til byggingen av et kloster, og det er også mulig at en av Selja-biskopene stod bak grunnleggelsen.
Da den store kristkirken i Bergen var ferdig i 1170, ble Sunnivas skrin flyttet dit, og Bergen ble nå offisielt bispesete.
Bliksfjorden

Bliksfjorden er en liten fjord i Lillesand kommune. Den er en del av Blindleia og ligger vest for Indre og Ytre Tronderøya og strekker seg cirka 1,5 km vestover mot innløpet til Isefjærfjorden. Fjorden ligger nord for Sandøya og Steinsøya, der den gamle kjøpstaden og uthavna Gamle Hellesund ligger.
George av Storbritannia

Fødsel

Det kongelige hoff ved St. James's Palace kunngjorde 3. desember 2012 at hertuginnen var gravid. Kunngjøringen fant sted tidligere i svangerskapet enn det som er vanlig, fordi hertuginnen var blitt innlagt ved sykehuset King Edward VII's Hospital Sister Agnes med ekstrem svangerskapskvalme (hyperemesis gravidarum).
Ifølge offisielle kilder ved hoffet hadde hertugparet valgt å ikke få vite barnets kjønn før fødselen.
Fødselen fant sted i den private Lindo-fløyen ved St. Mary's Hospital i London – samme sted som hertugen og hans yngre bror, prins Henry, ble født av Diana, prinsesse av Wales i henholdsvis 1982 og 1984. Dronning Elisabeth IIs tidligere gynekolog, dr. Marcus Setchell, tok imot barnet, assistert av sin etterfølger, dr. Alan Farthing.
Etter fødselen ble et offisielt dokument som angir barnets kjønn, vekt og fødselstidspunkt signert av den medisinske staben og levert til Buckingham Palace med politieskorte. Den offentlige bekjentgjørelsen av fødselen skjedde ved at dokumentet ble plassert på et staffeli ved porten til slottsplassen foran Buckingham Palace etter at dronningen, prominente medlemmer av kongefamilien samt hertuginnens familie var informert. Fødselen ble også markert med militær salutt – 41 skudd ved King's Troop Royal Horse Artillery i Green Park og 62 skudd ved Honourable Artillery Company i Tower of London. Det ble flagget fra alle statlige bygninger, orlogsfartøyer og kaserner.
Hertuginnen ble innlagt på sykehus med rier den 22. juli 2013. Barnet ble født samme dag klokken 16.24 lokal tid.

Titler

Barnet har tittelen Hans Kongelige Høyhet Prins George Alexander Louis av Cambridge.
Gamlem

Gamlem er en bygd i Haram kommune i Møre og Romsdal. Den tettbygde delen av Gamlen blir statistisk tatt med i tettstedet Søvik. På Gamlemshaugen ligger Lepsøyrevet fyr. På fjellet Gamlemsveten (790 moh.) ligger Norkring sin Fjernsyn og radiosender.
Gamlem hørte til Gryta skipreide.
Lensmannsgården for skipreidet lå på Gamlem.
1. januar 1965 ble deler av Borgund (Møre og Romsdal) med 1191 innbyggere (Hamnsund, Grytastranda, Søvik og Gamlem med øyene vestafor) slått sammen med det meste av Haram og Vatne kommuner til den nye Haram kommune.

Fiskeri

Det var flere fiskefartøy på Gamlem med Sjøbuer. Mellom annet MK Jostein, MK Nystein, MK Skarhaug og MK Haugen.

Hamsund kirke

Kirka er felles for bygdene Gamlem, Grytastranda, Hamnsund, Søvik, Terøy, Store Kalvøy, Bjørnøy og Torholmen. Tidligere tilhørte også Lorgen på nordsida av Ellingsøya til Hamnsund kirke.

Musikk

Søvik/Gamlem Skulekorps ble stiftet den 6. oktober 1963.
Søvik Brass

Idrett

Norborg IL
A-ha (EP)

A-ha er en EP med a-ha, utgitt i 1986.
Barnabas' brev

Barnabas' brev er et kristent skrift fra oldkirken. Skriftet presenterer seg som et brev, og har visse brevtrekk, men er i form nærmere et læreforedrag.
Skriftet inneholder en tolkning av Det gamle testamentet som er avansert for sin samtid. Barnabas' brev ble høyt vurdert i oldkirken, og ifølge Eusebius skal Klemens av Aleksandria ha regnet det som en del av den nytestamentlige kanon. Det er også med i Codex Sinaiticus der det er plassert som det siste skriftet i NT. Andre kirkefedre regnet skriftet som apokryft.
Skriftet stammer sannsynligvis fra 131 e.Kr. Forskere er usikre på hvor det er skrevet, men Syria, Lilleasia og Alexandria har blitt foreslått. Selv om tittelen impliserer at Barnabas står bak brevet, er det lite som tyder på dette.
Brevet er en læreutlegging av GT inn i en kristen kontekst. Det tolker Det gamle testamentet slik at man ser kristen lære i de jødiske tekstene. Barnabas' brev hevder at det aldri har vært en pakt mellom jødene og Gud, og at man derfor ikke kan snakke om en «ny» og en «gammel» pakt, men kun om den pakten som ble innført med Kristus for de kristne.
Det finnes to greske håndskrifter med hele skriftet komplett. Dette er Codex Sinaiticus og Codex Hierosolymitanus. Ellers har man flere håndskrifter med deler av brevet.
Wazobia Linux

Wazobia Linux er en tidligere nigeriansk kommersiell Linuxdistribusjon som var basert på Red Hat Enterprise Linux, og som rettet seg mot næringslivet. Distribusjonen ble utviklet av Leapsoft Ltd Nigeria og la vekt på å være et brukervennlig operativsystem.
Distribusjonen benyttet skrivebordsmiljøene GNOME og KDE, og støttet datamaskinarkitekturen 32-biter x86.
Wazobia Linux kom sammen med en kontorprogramvare, en nettleser, en direktemeldingsklient, multimedia-programmer og programvare for grafikk. Den tilbød også utviklingsverktøy, oppsett av hjemmenettverk og kjøring på en web-tjener. Distribusjonen var tilgjengelig både som et Live-medium og en stasjonær versjon. Den var tilgjengelig på de afroasiatiske språket Hausa, nigerkongo-språkene Joruba og Igbo, såvel som på engelsk.
Første versjon ble lansert 3. februar 2006.
Angolas nasjonalbank

Angolas nasjonalbank (portugisisk: Banco Nacional de Angola, BNA) er sentralbanken i Angola. Den er 100% eid av Angolas regjering, og har sitt hovedkontor i Luanda.

Historie

I 1864 ble Banco Nacional Ultramarino (BNU) etablert i Lisboa i Portugal, med det formål å utstede portugisisk valuta i deres utenlandske territorier. Året etter, i 1865, åpnet banken filialer i flere av territoriene, blant annet Angola, som den gang var en portugisisk koloni. Dette var den første bankvirksomheten i Angola. 
Det var imidlertid mye uro rundt denne prosessen. Det utviklet seg en uholdbar situasjon i kolonien, og de koloniale myndighetene opprettet et valutaråd (currency board) som startet prosessen med en valutareform, der det første målet var å etablere en uavhengig bank for utstedelse av valuta; Banco de Angola. Denne ble etablert 14. august 1926, med hovedkvarter i Lisboa, for å unngå lokale påvirkninger og å være under mer direkte tilsyn av den ansvarlige ministeren for koloniene. 
BNU overførte sin filial i Stanleyville til den nye banken, som i 1934 flyttet denne filialen til Boma før den ble lagt ned i 1947. Banco de Angola hadde eksklusiv enerett på utstedelse av valuta i landet fram til 1957. 
Da Angola ble uavhegneig i 1975 nasjonaliserte regjeringen banksektoren. Banco de Angola ble til Banco Nacional de Angola (BNA). Banco Comercial de Angola ble til Banco Popular de Angola, og heter i dag Banco de Poupança e Crédito. BNA fortsatte å fungere som sentralbank, utsteder av valuta og forretningsbank. Regjeringen bemyndiget også banken som den eneste institusjonen som lovlig kunne inneha utenlandsk valuta, og ga den ansvaret for utenlandstransaksjoner. 
Den 20. april 1991 ble en ny lov vedtatt, som begrenset BNA sin rolle til å kun være sentralbank, herunder å ha eneansvaret for pengepolitikk, utstede valuta og å være regjeringens bank. I 1999 begynte sentralbanken å implementere reformer for å møte internasjonale standarder.

Sentralbanksjef

Pr mars 2018 er José de Lima Massano sentralbanksjef. Han ble utnevnt i oktober 2017, etter at Valter Filipe Duarte da Silva trakk seg fra stillingen. Da Silva hadde vært sentralbanksjef siden mars 2016.
Med seg har han to visesentralbanksjefer: Manuel António Tiago Dias og Rui Miguêns de Oliveira.
Kepler-11c

Kepler-11c er en eksoplanet som går i bane omkring stjernen Kepler-11 i stjernetegnet Svanen, omkring 2,000 lysår fra jorden. Den er den nest innerste i et planetsystem på seks kjente planeter, som alle ble oppdaget 2. februar 2011 av Keplerteleskopet. Kepler-11c roterer rundt Kepler-11 med en omløpstid på 13.02502 dager i en avstand på 0.106 AE.
Kepler-11c er estimert å ha en masse tilsvarende 13.5 jordmasser, og en radius på 3.15 jordradiuser. Med en estimert tetthet på 2.3 g/cm³, er den sammenlignbar med dvergplaneten Pluto. Dette er en betydelig mindre tetthet enn hos de terrestriske planeter i solsystemet, men likevel betydelig tettere enn hos gasskjempene.
Kepler-11b befinner seg i en 5:4 baneresonans med Kepler-11c.
Camillo Boccaccino

Camillo Boccaccino (født på tidlig 1500-tall i Venezia, død 4. januar 1546) var en italiensk maler i renessansen. Han var sønn og elev av maleren Boccaccio Boccaccino. Han malte det kjente kunstverket «De fire evangelistene» i 1537, som ble malt på nisjene i kuppelen i San Sigismondo, Cremona.
Stockholm Marathon 2016

Stockholm Marathon 2015 ble arrangert 4. juni 2016.
Løpet telte også som svensk mesterskap i maraton 2016.

Resultater Stockholm Junior Marathon

Junior Marathon er på 4,2 km, og er for utøvere fra 14 til 19 år gamle.
Pottawattamie County

Navn

Fylket er oppkalt etter potawatomiindianerne.
Päijänne

Päijänne er Finlands nest største innsjø. Den ligger i landskapene Päijänne-Tavastland og Mellersta Finland og strekker seg 120 km i nord-sør-retning. Største bredde er 28 km, og arealet er 1 081 km². Päijänne er Finlands dypeste innsjø og også den innsjøen med størst vannvolum. Største dybde er 95 m. Innsjøen er en del av vassdraget til Kymmene älv. Hovedstadsregionen rundt Helsingfors får sitt drikkevann fra Päijänne gjennom Päijännetunnelen.
Päijänne er et populært ulfluktsområde. I søndre del av innsjøen ligger Päijänne nasjonalpark.
Emma Bærentzens Legat

Emma Bærentzens Legat med det fulle navnet: "Forfatterinden Fru Emma Bærentzen, f. Zoffmanns Legat for Kunstnere", er et dansk legat som ble innstiftet ved et testamente fra 1918, og var på 300 000 kr. Legatets renter deles ut årlig til en skjønnlitterær forfatter, en bildende kunstner, en tonekunstner og en skuespiller. Emma Bærentzen (1884-1921) var datter av apoteker Zoffmann i Hjørring. Hun ble cand.phil. 1902 og giftet seg i 1907 med kjøpmann H.B. Rolfsen og de bodde noen år i Istanbul. Fra 1913 til 1918 var hun gift med billedhuggeren Thomas Vilh. Bærentzen. Bare tildelingene til forfattere er tatt med her.
Folkediktning

Folkediktning er et begrep som er laget etter modell av Johann Gottfried von Herders Volkslied (Folkevise). Herders ide innebar at det fantes en diktning som lever i øre og hjerte, uavhengig av de klassiske genrekrav. Dette var dikting som gav direkte uttrykk for folkesjelas (nasjonens) særpreg eller lynne. 
Begrepet virket svært inspirerende på mange som begynte å samle inn muntlig diktning (Brødrene Grimm, M.B. Landstad og Asbjørnsen og Moe) eller begynte å dikte folkedikting (Henrik Wergeland, Oehlenschlæger eller Bürger) 
Utover 1800-tallet kom anonymt opphav og muntlig tradisjon til å overta som viktigste kjennetegn på folkedikting. Denne fokuseringen førte til en ny kunnskap om den muntlige traderingen, men skapte også et kunstig skarpt skille mellom folkediktning og litterær diktning.
Ideen om at folkedikningen gav uttrykk for selve folkets tanker og lynne hang fremdeles ved, og har for så vidt en reell bakgrunn siden det muntlig traderte er blitt omdiktet, tildiktet og tilpasset gjennom flere generasjoner. Men folkediktningen er likevel ikke nasjonal. Eventyrtypene er i høyeste grad internasjonale mens den konkrete utformningen er lokal.
Inspirert av Herders ideer begynte lærde menn i Tyskland å interessere seg for den folkelige diktningen. I Tyskland ga brødrene Grimm i perioden 1812 til 1815 ut folkeeventyr og deres arbeid var en viktig inspirasjon for Asbjørnsen og Moe som er de mest kjente innsamlerne av eventyr og sagn i Norge. Asbjørnsen og Moe ga i 1832 ut en stor samling med eventyr og sagn fra hele Norge.
På 1800-tallet var nasjonsbyggerne mest interessert i de «store» folkediktgenrene: Folkeviser,   
eventyr og sagn. Men etter hvert ble det også samlet inn stev, slåttestev, barnerim, ordtak, gåter og andre smågenre.
I litteraturhistorier har ofte folkediktningen blitt plassert i perioden mellom den norrøne diktningen og reformasjonen (perioden 1350-1500), men dette er i beste fall en hypotese, delvis fordi man nesten ikke har kilder som kan fortelle  noe om folkedikting i denne perioden, men også fordi en stor del av folkediktningen må ha fått sin form lenge etter reformasjonen.